Polisie vas oor hul glo drank, sigarette steel | Netwerk24
24 Mei 2020 17:35
Luidens 'n verklaring van die polisie is die beweerde korrupte lede die afgelope week deur hul eie kollegas van die teenkorrupsie-ondersoekeenheid vasgetrek.
In die een geval is sers. Cindy Nidene Roos (39) op Woensdag 20 Mei in Rustenburg in hegtenis geneem nadat sy glo vroeër die maand (8 Mei) sigarette ter waarde van R6 000 uit die plaaslike polisiekantoor se bewysstukstoor geboek het onder die voorwendsel dat dit na die forensiese laboratorium geneem sou word.
Dit was blykbaar toe nie die geval nie en die vermiste sigarette is tydens haar inhegtenisneming teruggevind.
Roos was in aanhouding totdat sy Vrydag in die landdroshof in Rustenburg verskyn het en borgtog van R1 000 toegestaan is.
Voorts het twee polisiesersante ook Vrydag in die landdroshof in Klerksdorp verskyn nadat hulle glo drank ter waarde van R10 000 gesteel het.
Sy moet weer op 31 Augustus in die hof verskyn.
Luidens die polisieverklaring het serss. Thabang Selebale (40) en Tshepo Pooe (35) glo saam met twee burgerlikes, Morgen Mofokeng (38) en Timothy Nkola (40) gekonkel om drie vroue van dié drank te ontneem.
"Mofokeng en Nkola het na bewering die slagoffers oortuig om hul stokvelklub se drank aan hulle te verkoop.
"Tydens die transaksie het die sersante skielik in 'n ongemerkte polisievoertuig verskyn en gedreig om die vroue in hegtenis te neem vir oortreding van die staat se inperkingsregulasies.
"Hulle het toe glo die drank gekonfiskeer en dit in 'n rooi Mini Cooper-voertuig gelaai, wat deur een van die burgerlike mans bestuur is.
"Almal (die verdagtes) het toe die toneel verlaat," lui die verklaring.
Ondersoekwerk deur die teenkorrupsie-ondersoekeenheid het egter gevind dat die drank nooit as 'n bewysstuk by die polisiestasie ingehandig is nie.
Mofokeng en Nkola is toe op Saterdag 16 Mei in hegtenis geneem. Eersgenoemde is later op borgtog van R500 vrygelaat, terwyl Nkola op waarskuwing vrygelaat is.
Die twee polisiesersante is die afgelope Woensdag vasgetrek en Vrydag op waarskuwing vrygelaat.
Die vier sal saam op 17 Junie in die hof verskyn.
Lt.genl. Sello Kwena, provinsiale polisiebevelvoerder van Noordwes, het die (beweerde) optrede van die betrokke polisielede veroordeel en gesê dit kan nie toegelaat word nie.
Hy het die teenkorrupsie-ondersoekeenheid geloof omdat hulle "ons eie lede ontbloot wat nie by die gedragskode hou nie".